钦定古今图书集成/历象汇编/庶征典/第167卷 > 《延州献白鹊赋》王棨
## 钦定古今图书集成/历象汇编/庶征典/第167卷 > 《延州献白鹊赋》王棨

我后，君临九有，仁被诸华。伊炳灵之白鹊，倏效祉于
皇家。变尔羽毛，以表恩沾于飞走；生乎边鄙是彰，泽
及于幽遐。始其决越春巢，轻翻素翼，不类雕陵之异
状，自受金方之正色。封人既获，罗氏潜藏。且曰：“昔闻
兴咏于《召南》，今见呈祥于塞北。”斯乃发天庆，昭皇德。
望云将献，鹄归齐使之笼；拜表初行，雉别越裳之国。
既而臻凤阙，进彤庭。粉焕成桥之羽，霜凝化印之形。
奚稽瑞牒，克叶祥经。异丹雀之呈质，同素乌之效灵。
帝嘉其贲然斯来，皭尔难及。俾遂性以饮啄，顾无群
而翕习。由是绕树星飞，依枝玉立。乍捕蝉于上苑，不
羡莺迁；或报喜于丹墀，何惭凤集。故能彩迥群类，名
超百祥。播休征于有截，昭圣祚之无疆。月下南飞，过
银河而混色；风前东向，映琼树以增光。若乃潜下庭
隅，远分林表，迷彼鸟之翯翯，夺尔驹之皎皎。狼生殷
代，诚福应之未如；鱼跃舟中，谅贞符之尚小。曾未若
影度帘曙，声来殿深，美掩条支之献，珍逾陇坻之禽。
昔在遐方，玉每抵于崑岫；今以至德，巢可窥于禁林。
是知斯鹊来仪，惟天瑞圣。俾尔羽之洁朗，彰我时之
清净。臣闻“雁有歌而雉有诗”，又安得不形于赞咏。